  Туспуктэм: vk.com (Александр Бречалов) Наталия Сильвестрова Кылем арнялэн кыкетӥ ӝыныез Удмуртиын лымыё вал. Элькунын улӥсьёс урод куазьлэсь бервылзэ утялтыны юрттӥзы. Соослы улосвыл тӧро Александр Бречалов «ВКонтакте» мерлыко вотэсысь бамаз тау кариз. Калык нуназе но, уйин но субботникъёсы потаз. Школаын дышетскисьёс, студентъёс, ветеранъёслэн огазеяськонъёсысьтызы, волонтёръёс-эмчиос но мукет адямиос азбаръёсты, мерлыко интыосты, синпелетъёслэсь котырзэс, выжъёсты, эмъяськонниос, нылпи садъёс, школаос, лыдӟиськонниос доры сюресъёсты сузязы. Озьы ик лымыез утялтонэ элькун кивалтэтысь, кар но ёрос администрациосысь ужасьёс, депутатъёс но пыриськизы. Воткаын ГИБДД-ын ужасьёс, волонтёръёс, кафеын ужасьёс сюресъёсты усьтэмез возьмась водительёсты сюдӥзы. Можгаысь Нылкышноослэн кенешсылэн ёзчиосыз каретӥ ортчизы но коммунальной службаосысь ужасьёсты пыжиськемен сюдӥзы но чаен сектазы. « Ваньдылы бадӟым тау валадмы но мыло-кыдо юрттӥськемды понна! Дэмен ми кужмогес! » Александр Бречалов, Удмуртилэн тӧроез Тодэ вайытом, 22-тӥ толшоре Удмуртиын улосвыл сюресъёсты вань транспортлы усьтӥзы, ферерал сюресэз - бадӟым машинаослы, автобусъёс понна сюбегатонъёс кельтэмын на. Ижкарын парковкаосы машинаосты дунтэк кельтыны луонлык азьланьтӥськоз. Тегъёс: куазь юрттэт лымы Мерлык Удмуртия  